作者:劉鎮2
標題:賀新郎
內容:雲淡天垂野。望晴郊、疏煙半卷，斷虹低跨。老樹連陰藏遠景，十里湖光照夜。看不盡、真山圖畫。春滿軒窗無著處，更銀蟾、冷浸鴛鴦瓦。人共境，轉幽雅。文章太守歸來也。似當年、和靖風流，小孤山下。問訊佩蘭餐菊友，曾約梅兄入社。待付與、竹臞陶寫。塵外閒尋行樂地，任傍人、歌舞喧臺榭。詩世界，有王謝。